ΓΡΑΠΤΗ ΕΡΩΤΗΣΗ E-1356/97 υποβολή: Nel van Dijk (V) προς την Επιτροπή (21 Απριλίου 1997)

Θέμα: Αιτήσεις παροχής ασύλου από υπηκόους ενός κράτους μέλους προς άλλα κράτη μέλη

Μπορεί να αναφέρει η Επιτροπή πόσοι υπήκοοι κρατών μελών της ΕΕ έχουν ζητήσει άσυλο σε ένα άλλο κράτος μέλος κατά την λήξασα πενταετία;

Σε πόσες από τις περιπτώσεις αυτές χορηγήθηκε άσυλο;

Μπορεί η Επιτροπή να παρουσιάσει πίνακα με τον αριθμό των αιτήσεων παροχής ασύλου που υπέβαλαν υπήκοοι των κρατών μελών της ΕΕ επισημαίνοντας, ανά κράτος μέλος υποδοχής, την χώρα προέλευσης των εν λόγω αιτούντων;

Μπορεί η Επιτροπή να παρουσιάσει πίνακα με τον αριθμό των αιτήσεων παροχής ασύλου υπηκόων των κρατών μελών της ΕΕ που εγκρίθηκαν, επισημαίνοντας ανά κράτος μέλος υποδοχής την χώρα προελεύσεως των προσφύγων αυτών;

Μπορεί επίσης η Επιτροπή να προβεί σε συνοπτική παρουσίαση των σημαντικότερων μορφών διώξεων οι οποίες αποτελούν τον αποχρώντα λόγο για υποβολή αιτήσεως παροχής ασύλου και έγκρισή της;

Σε πόσες περιπτώσεις και σε ποια κράτη μέλη υπέβαλαν αίτηση χορηγήσεως ασύλου Ισπανοί υπήκοοι οι οποίοι θεωρούνται από τις ισπανικές Αρχές ύποπτοι για συμμετοχή σε τρομοκρατικές ενέργειες;

Σε πόσες περιπτώσεις και σε ποια κράτη μέλη έχει χορηγηθεί άσυλο σε Ισπανούς υπηκόους οι οποίοι θεωρούνται από τις ισπανικές Αρχές ύποπτοι για συμμετοχή σε τρομοκρατικές ενέργειες;

Απάντηση της κας Gradin εξ ονόματος της Επιτροπής (16 Μαΐου 1997)

Πρέπει να σημειωθεί ότι τα κράτη μέλη, όπως ορίζεται στο ψήφισμα του Συμβουλίου της 20ής Ιουνίου 1995 για τις στοιχειώδεις εγγυήσεις των διαδικασιών εξέτασης αιτήσεων ασύλου ((ΕΕ C 274, 19.9.1996. )), ξεκινούν από τη διαπίστωση ότι «τηρουμένης της σύμβασης της Γενεύης του 1951, δεν θα πρέπει να υπάρχει νομικός ή πραγματικός λόγος για να αναγνωρισθεί το καθεστώς του πρόσφυγα σε υπήκοο άλλου κράτους μέλους που υποβάλλει αίτηση ασύλου. Σ' αυτή τη βάση, για την αίτηση ασύλου που υποβάλλει υπήκοος άλλου κράτους μέλους τηρείται ταχύρρυθμη ή απλοποιημένη διαδικασία...».

Τα στοιχεία που παρέχουν τα κράτη μέλη στη Στατιστική Υπηρεσία των Ευρωπαϊκών Κοινοτήτων (Eurostat) επιβεβαιώνουν ότι ο αριθμός αιτήσεων ασύλου από υπηκόους κρατών μελών σε άλλα κράτη μέλη είναι εξαιρετικά χαμηλός. Τα στοιχεία αυτά είναι διαθέσιμα έως το 1994 και δείχνουν ότι:

- το 1992, τέσσερις υπήκοοι από τα τότε δώδεκα κράτη μέλη ζήτησαν άσυλο σε άλλο κράτος μέλος: τρεις στο Βέλγιο και ένας στη Δανία ((Ευρωπαϊκή Επιτροπή, Στατιστικές μετανάστευσης 1994, Λουξεμβούργο: Υπηρεσία Επισήμων Εκδόσεων των Ευρωπαϊκών Κοινοτήτων, 1994. )) 7

- το 1993, δεκατρείς υπήκοοι κρατών μελών ζήτησαν άσυλο σε άλλο κράτος μέλος: έξι στο Βέλγιο, δύο στη Δανία, τέσσερις στην Ισπανία και ένας στην Πορτογαλία ((Ευρωπαϊκή Επιτροπή, Στατιστικές μετανάστευσης 1995, Λουξεμβούργο: Υπηρεσία Επισήμων Εκδόσεων των Ευρωπαϊκών Κοινοτήτων, 1995. )) 7

- το 1994, ένας υπήκοος κράτους μέλους ζήτησε άσυλο στην Ιταλία ((Ευρωπαϊκή Επιτροπή, Στατιστικές μετανάστευσης 1996, Λουξεμβούργο: Υπηρεσία Επισήμων Εκδόσεων των Ευρωπαϊκών Κοινοτήτων, 1996. )).

Πάντως,στα στοιχεία που διαθέτει η Eurostat δεν αναφέρονται τα κράτη μέλη των οποίων οι προαναφερόμενοι αιτούντες άσυλο είναι υπήκοοι, ούτε η έκβαση κάθε επί μέρους αίτησης των ενδιαφερόμενων για τη χορήγηση ασύλου. Τα εν λόγω στοιχεία δεν αποκαλύπτουν ούτε τις μορφές δίωξης λόγω των οποίων υπεβλήθησαν οι αιτήσεις.